Правила за конкуренция, що е то?: Обществените поръчки – време за промяна\nОт години една от най острите критики на Европейската комисия към България е свързана с процедурите по обществените поръчки. Обикновено повтарящите се препоръки към България са - да предприеме стъпки за намаляване на риска от корупция в процедурите за възлагане на обществени поръчки, като ги направи по-прости и по-прозрачни и не на последно място да предприеме конкретни мерки за въвеждане на електронни обществени поръчки.\nВ същото време от няколко месеца е в сила ново европейско законодателство, уреждащо процедурите за обществени поръчки и концесии. И точно тук е шанса на България да избегне съдбата си на вечно изоставаща държава членка при прилагане на правилата за обществените поръчки. Това може да стане, ако България изработи ясна визия и програма как да въведе коректно и точно европейското законодателство в националната правна рамка. Но това няма да е достатъчно, ако не се предприемат следващи стъпки - за изграждане на надеждна система за ефективно прилагане на новите европейски процедури за обществени поръчки.\n1.ДИРЕКТИВА2014/24/ЕС НА ЕВРОПЕЙСКИЯ ПАРЛАМЕНТ И НА СЪВЕТА от 26 февруари 2014 година за обществените поръчки и за отмяна на Директива 2004/18/ЕО\nСпоред директивата държавите членки следва да въведат в сила законовите, подзаконовите и административните разпоредби, необходими, за да се съобразят с настоящата директива, до 18 април 2016 г. Те незабавно следва да съобщат на Комисията текста на тези разпоредби.\n2.ДИРЕКТИВА2014/25/ЕС НА ЕВРОПЕЙСКИЯ ПАРЛАМЕНТ И НА СЪВЕТА от 26 февруари 2014 година относно възлагането на поръчки от възложители, извършващи дейност в секторите на водоснабдяването, енергетиката, транспорта и пощенските услуги и за отмяна на Директива 2004/17/ЕО\n3.ДИРЕКТИВА2014/55/ЕС НА ЕВРОПЕЙСКИЯ ПАРЛАМЕНТ И НА СЪВЕТАот 16 април 2014 година относно електронното фактуриране при обществените поръчки\nСпоред директивата държавите членки следва да въведат в сила законовите, подзаконовите и административните мерки, необходими, за да се съобразят с настоящата директива, не по-късно от 27 ноември 2018 г. Те незабавно съобщават на Комисията текста на тези мерки.\nКакво представляват новите правила за обществените поръчки?\nОбществена поръчка е възлагането на договор за строителство, услуги или доставки от публични органи (например министерства или кметства) на избрани от тях предприятия.\nПример: строителство на държавно училище, закупуване на мебели за министерство, услуги за чистене на железопътна гара.\nЗащо се въвеждат нови правила?\nДействащите в момента правила за обществените поръчки датират от 2004 г. Тези правила са израз на принципите и свободите, установени с Договорите на ЕС. Тяхната цел е процедурите за възлагане на обществени поръчки да бъдат прозрачни и достъпни за всички европейски предприятия, които да могат да предлагат своите услуги и стоки на цялата територия на Съюза.\nВ следствие на промяната на икономическата, социалната и политическата обстановка и на настоящите бюджетни ограничения се наложи правилата да бъдат реформирани, за да станат по-прости и по-ефикасни както за купувачите от обществения сектор, така и за предприятията. Освен това чрез реформата се цели гарантиране на най-доброто съотношение между цена и качество за обществените поръчки и възлагането им в условия на прозрачност и конкуренция. Обществените поръчки в цифри: 425 млрд. евро или 3,4 % от БВП на Европейския съюз (данни от 2011 г.) – поръчки, обхванати от разпоредбите на европейските директиви\n1.КАКВО СЕ ПРОМЕНЯ С НОВИТЕ ПРАВИЛА?\nС новите правила процедурите за възлагане обществени поръчки стават по-прости и по- гъвкави, което е от полза както за купувачите от обществения сектор така и за предприятията и по-конкретно за МСП.\no купувачите от обществения сектор или т. нар. възложители по договори ще имат по-голяма възможност да договарят условията на поръчката с предприятията и в резултат да получават услуга, която отговаря по-добре на техните нужди;\no минималните крайни срокове за процедурите ще бъдат по-кратки;\no регионалните и местните органи ще се ползват от облекчение на задълженията си за оповестяване и ще могат да определят крайните срокове на процедурата (например за представяне на оферти) по общо съгласие с участващите предприятия;\no единствено предприятието, на което ще бъде възложена поръчката, ще трябва да представи пълната документация, доказваща, че то отговаря на условията за изпълнение на съответния договор. За участие в процедурата ще е достатъчно да бъде представена клетвена декларация за зачитане на тези условия. Това ще намали драстично обема на документите, необходими за подбор на предприятията.\no за допълнително намаляване на бюрокрацията, свързана с обществените поръчки, в дългосрочен план общуването в рамките на процедурите за обществени поръчки ще се извършва задължително по електронен път, а не както в момента чрез пощенски писма.\nОбществените поръчки стават инструмент на политическите стратегии: благодарение на новите правила обществените поръчки ще допринесат за изпълнение на политиките в областта на околната среда, социалното приобщаване и иновациите на купувачите от обществения сектор. Така например:\no обществените органи ще могат да избират, отчитайки разходите за целия жизнен цикъл на предлаганите продукти. В този смисъл въглеродния отпечатък на продуктите може да бъде от решаващо значение;\no същото ще важи и за производствения процес, свързан с възложеното строителство, услуги или доставки на продукти. Участието в него на повече лица в уязвимо или неблагоприятно положение или използването на нетоксични вещества могат да бъдат решаващи при избора на предприятие;\no новата процедура за закупуване на новаторски продукти и услуги ще стимулира иновациите;\no предвидени са и допълнителни мерки за насърчаване на социалното приобщаване: всеки купувач от публичния сектор ще може да запазва поръчки не само за предприятия, в които работят хора с увреждания, но и за предприятия, чиято основна цел е професионалното приобщаване на работници в неравностойно положение, при условие че тези работници представляват поне 30 % от общия брой заети в даденото предприятие (спрямо 50 % в момента).\nЕвропейските МСП, които имат значителен потенциал за създаване на работни места, растеж и иновации, трябва да имат по-лесен достъп до обществени поръчки.\no обществените органи ще се насърчават да възлагат няколко договора на различни малки предприятия, вместо да сключват един-единствен договор с по-голямо предприятие;\no размерът на оборота, който може да бъде изискван за участие в обществената поръчка, ще бъде ограничен до максимум два пъти стойността, предвидена за договора.\nВзети са мерки за по-ефикасно предотвратяване на конфликтите на интереси, фаворизирането и корупцията.\no държавите членки ще трябва да предприемат мерки за ефективно предотвратяване, установяване и корекция на конфликтите на интереси въз основа на вече ясно формулирано с новите правила определение;\no лицата, които са се опитали да повлияят на купувач от публичния сектор или са направили лъжливи декларации, могат да бъдат изключени от процедурата за възлагане на обществена поръчка;\no с новите правила ще се знае по-лесно, в които случаи дадена поръчка може да бъде променена след възлагането ѝ без нова покана за представяне на предложения;\no накрая, купувачите от публичния сектор ще трябва да отхвърлят всички оферти, чиято цена е ненормално ниска, поради нарушение от страна на съответното предприятие на европейското или международното право в областта на социалните, трудовите и екологичните въпроси.\nСоциалните услуги и услугите в областта на културата, здравеопазването, както и някои други услуги, като например юридически, хотелиерски и ресторантьорски услуги, посочени в директивите, са обект на новия опростен режим.\no този режим важи за обществени поръчки на стойност над 750 000 евро (спрямо 200 000 евро за останалите услуги);\no купувачите от обществения сектор могат да предоставят договорите на предприятия, чиито оферти отговарят на всички критерии за качество, като например достъпност, непрекъснатост и устойчивост на предлаганите услуги, които те смятат за определящи за съответната услуга;\no освен задължението за равно третиране на всички предприятия и осигуряване на подходяща публичност на обявлението на поръчката и нейното възлагане, за съответните процедури ще важат единствено националните правила.\nНовите европейски правила не засягат националната организация на обществените услуги:\no държавите членки избират сами начина на организация на обществените услуги. Публичните органи могат съответно да изпълняват сами своите задачи от обществен интерес като използват собствените си ресурси или да ги поверяват на външни изпълнители;\no правилата за обществените поръчки и концесиите се прилагат единствено в случаите, когато даден обществен орган реши да повери изпълнението на съответните услугите на външно предприятие;\no сътрудничеството между обществените органи и по-конкретно между общините не попада в обхвата на правилата за обществените поръчки; с новите правила вече са предвидени конкретните условия за такова сътрудничество\n2. ОПРОСТЯВАНЕ НА ПРАВИЛАТА ЗА УЧАСТНИЦИТЕ В ОБЩЕСТВЕНИ ПОРЪЧКИ\nУчастниците в обществени поръчки или така наречените оференти могат да докажат своята пригодност, финансово състояние и способности с лични декларации вместо да предоставят доказателствени документи, както се изискваше преди. Благодарение на единния европейски документ за обществени поръчки – стандартен формуляр за декларация от собствено име, това ще бъде по-лесно.\nЕдинствено печелившият участник ще трябва да представи пълна доказателствена документация. Данните се предоставят от спечелилия кандидат или възлагащият обществен орган си набавя информацията пряко от национални бази данни, ако кандидатът е посочил такива в единния европейски документ за обществени поръчки.\nПо-добър достъп на МСП до обществени поръчки\nФинансово състояние на участниците\nВъзлагащите органи следва да приемат всички участници, чието финансово състояние им позволява да участват в процедурата. В миналото по-малките предприятия често бяха изключени от процедурите за обществени поръчки, тъй като възлагащите органи изискваха високи нива на годишен оборот, дори за поръчки с ниска парична стойност. В бъдеще изискваният годишен оборот нормално не трябва да надвишава с повече от два пъти стойността на обществената поръчка.\nВъзлагане на договори на малки части (обособени позиции)\nГолемите обществени поръчки често могат да бъдат разделени на по-малки части, което позволява участието на по-малки предприятия. Възлагащите органи се насърчават да разделят по-големите поръчки на по-малки части. Те не са длъжни да правят това, но в такъв случай ще трябва да обяснят защо са решили така.\n3. ОПРОСТЯВАНЕ НА ПРАВИЛАТА ЗА ВЪЗЛАГАЩИТЕ ОРГАНИ\nВидове процедури – по-голям избор, по-лесен достъп\nВ новата директива се използва подходът на инструментариума, който дава на възлагащите органи повече гъвкавост, възможности и нови начини за провеждане на процедури за обществени поръчки. Те разполагат с много по-голяма свобода да избират вида и начина на подготовка на процедурата в съответствие със своите нужди:\nДостъпът до процедури, включващи договаряне, е много по-голям и по-гъвкав отколкото по настоящите директиви, за да могат купувачите от обществения сектор да използват такива процедури всеки път, когато е необходимо договаряне.\nНовата състезателна процедура с договаряне заменя настоящата процедура на договаряне с публикуване на обявление за поръчка. За да се гарантира справедливост, прозрачност и ефикасност, новата процедура е по-ясно структурирана. Тя е насочена към подобряване на обществените поръчки и предоставя на възлагащите органи ефикасни инструменти за постигане на най-добри резултати при договарянето на обществени поръчки.\nСъстезателният диалог бе опростен и използването му вече е по-лесно. Съгласно настоящите правила той вече е достъпен при същите условия както състезателната процедура с договаряне, предоставяйки пълно право на избор на възлагащите органи.\nНовото партньорство за иновации разширява възможностите на възлагащите органи. То им позволява да намират високо иновативни решения посредством комбинация от научноизследователски услуги и покупка на новаторски продукти (вж. ФИШ №9).\nПо-гъвкави и ефикасни процедури\nКупувачите от обществения сектор също така ще могат организират процедурите за възлагане на обществени поръчки по възможно най-гъвкавия и ефикасен начин. Правилата за управлението на процедурите за обществени поръчки бяха променени коренно, за да станат по-ефикасни и по-практични. Едни от най-важните промени:\nСроковете за участие и представяне на оферти бяха съкратени, позволявайки на възлагащите органи да организират по-бързи и по-целенасочени процедури за възлагане на поръчки.\nНов стандартен електронен европейски документ за обществени поръчки дава възможност за лично удостоверяване на предоставяната информация вместо представяне на документация на етапа на класиране. Обикновено възлагащите органи ще трябва да проверят само документацията на печелившия оферент в края на процедурата и преди вземане на решението за възлагане на поръчката. За целта те ще имат достъп до електронни бази данни на вътрешния пазар, където ще могат бързо да консултират надеждна и актуална документация.\nКупувачите от обществения сектор могат да изискват строителните или ремонтни дейности, услугите или закупуваните консумативи да имат специален етикет, който удостоверява, че те отговарят на екологични, социални или други стандарти, определени за дадената поръчка. Това се отнася например за екологични етикети или етикети за справедлива търговия.\nПри отворените процедури възлагащите органи могат да решават в какъв ред да протече процедурата. Те могат да следват традиционния ред, вземайки първо решение относно допустимостта на участниците, преди да оценят техните предложения и да вземат решение за възлагане на поръчката. В други случаи обаче те могат да решат да действат по обратния ред и първо да разгледат предложенията на участниците, преди да проверят дали участниците са изпълнили критериите за подбор и дали съществуват основания за тяхното изключване от процедурата.\nВъзлагащите органи могат да изключат даден оферент от процедурата, ако в миналото този оферент е демонстрирал значителни или трайни пропуски при изпълнението на обществена поръчка.\nПри оценката на участниците възлагащите органи могат да вземат предвид квалификацията и опита на персонала, който ще извършва дейностите по изпълнение на поръчката, когато това може съществено да повлияе на крайния резултат.\nДопълнителна гъвкавост за местните и регионалните органи\nСъгласно новата директива страните членки ще могат да решават да използват опростена система за публикуване на обявления за поръчки за някои категории възлагащи органи:\nЗасегнати органи: така наречените „нецентрални възлагащи органи“, т.е. всички възлагащи органи на подправителствено ниво, като например кметства, регионални органи или други обществени органи;\nПроцедура: вместо да публикуват пълно общоевропейско обявление за всяка обществена поръчка над определения праг, горепосочените възлагащи органи ще имат възможност за определени поръчки просто да публикуват обявление за предварителна информация, в което се посочва, че:\no поръчката ще бъде възложена без допълнителна публикация на обявление и\no че предприятията могат да изразят интерес към поръчката, за да бъдат директно информирани за процедурата.\nТова дава на публичните органи повече гъвкавост при започването на процедура и им спестява средства и време.\nБлагодарение на новите директиви възлагащите органи ще могат по-лесно да групират\nсвоите покупки като:\no използват съвместни процедури за възлагане на поръчки или\no купуват посредством централен орган за покупки.\nТова ще може да става на национално или трансгранично ниво.\nОпитът показа, че съвместното трансгранично възлагане на обществени поръчки може съществено да подобри резултатите, използвайки пълния потенциал на единния пазар.\nВ новите директиви за пръв път са формулирани изрични и ясни правила за съвместното трансгранично възлагане на обществени поръчки, с които се гарантира необходимата правна сигурност за възлагащите органи и централните органи за покупки.\n4. КОМПЮТЪРИЗИРАНЕ НА ОБЩЕСТВЕНИТЕ ПОРЪЧКИ\nЕлектронните обществени поръчки могат да подобрят качеството на процедурите.\nПроцедурите за възлагане на електронни обществени поръчки ще се извършват по електронен път. Това включва публикуване на обявления за поръчки онлайн (електронни обявления), публикуване на всички документи за покана за участие в търг онлайн (електронен достъп до тръжна документация), изпращане на оферти от участниците до купувачите от обществения сектор/възлагащите органи по електронен път (електронно подаване на оферти) и др.\nЕлектронните обществени поръчки могат да се осъществяват по значително по-опростен начин, както и да доведат до намаляване на отпадъците и по-добри резултати (по-ниски цени и по-добро качество) чрез стимулиране на по-голяма конкуренция на единния пазар.\nКупувачите от обществения сектор, които вече използват електронни обществени поръчки, обикновено декларират икономии на своите разходи в размер между 5 и 20 %. Като се има предвид размерът на общия пазар за обществени поръчки в ЕС, 5 % може да означава спестяване на около 100 млрд. евро обществени средства.\nЕлектронните обществени поръчки постепенно ще станат задължителни в ЕС\nПредвид предимствата на електронните обществени поръчки, в новите директиви се предвижда тяхното използване постепенно да стане задължително. На практика това означава:\nдо март 2016 г. електронните обявления (изпращането и публикуването на обявления по електронен път) и електронния достъп до тръжна документация ще станат задължителни;\nдо март 2017 г. електронното подаване на оферти ще стане задължително за централните органи за покупки (купувачи от обществения сектор, които купуват от името на други публични органи);\nдо септември 2018 г. електронното подаване на оферти ще стане задължително за всички възлагащи органи.\nЕлектронните обществени поръчки трябва да са достъпни за всички предприятия\nВ новите директиви се посочва, че инструментите и устройствата, използвани за комуникация онлайн, трябва да бъдат недискриминационни, широко достъпни и оперативно съвместими. Това означава, че купувачите от обществения сектор не трябва да ограничават възможността на дадено предприятие за участие в процедура за възлагане на обществена поръчка. Така например възлагащ орган не може да задължи дадено предприятие да купи софтуер, който не е широко достъпен, за да може да участва в тръжна процедура.\nЕлектронните подписи могат да се използват в рамките на процедурите за възлагане на обществени поръчки, за да се гарантира автентичността на предприятието, представило оферта. В много случаи електронен подпис се използва също за защита на подписаното съдържание (криптиране).\nСъгласно новите директиви страните членки имат право да решат дали да използват електронни подписи, но трябва да се има предвид, че поради възможни проблеми с оперативната съвместимост използването им не е задължително.\nЗа да се помогне на купувачите от обществения сектор да валидират електронни подписи, издадени в друга страна от ЕС, в новите директиви се предвижда взаимното признаване на електронните подписи, включени в доверителен списък. Всяка страна публикува в свой доверителен списък електронните подписи, които смята за надеждни. Всяка страна членка следва да приема подписите, които останалите страни от ЕС смятат за надеждни.\nE-Certis е безплатна онлайн информационна система за предприятия и възлагащи органи, съдържаща:\nразлични документи, необходими при представяне на оферти за обществени поръчки в друга страна,\nнай-често използваните сертификати в тръжни процедури в целия Съюз, за да бъде ясно каква информация се изисква / предоставя и да се определят взаимно допустимите еквиваленти.\nСъгласно новите директиви страните членки поддържат актуална информация за всички сертификати, необходими за процедурите за обществени поръчки на тяхна територия. По този начин потребителите могат да бъдат сигурни, че консултирайки e-Certis те винаги имат достъп до актуални и точни данни. Като общо правило купувачите от обществения сектор следва да изискват видовете сертификати, достъпни в e-Certis, за да се избегне изискването на прекалено много сертификати от предприятията.\nДинамичните системи за покупки (ДСП) са електронни системи, които предоставят на купувачите от обществения сектор възможност да консултират голям брой потенциални доставчици на стандартни („готови“) строителни дейности, консумативи или услуги и чиито възможности вече са били проверени. В новите директиви ДСП са преразгледани:\nВсички елементи на тези системи са опростени.\nПредприятията могат да влизат лесно в системата и по всяко време на нейния период на валидност.\nОбявлението, информиращо предприятията за наличието и целта на различните ДСП, ще се публикува редовно.\nПроцедурата за използване на електронни търгове като цяло следва настоящите правила.\nПри специална процедура за възлагане на поръчка, когато офертите са били представени и разгледани, може да се организира електронен търг за определяне по-конкретно на крайната цена, която да бъде заплатена, обикновено за стандартни строителни или ремонтни дейности, стоки или услуги.\nЕлектронният каталог е съвършено нов електронен инструмент за обществени поръчки, достъпен за купувачите от обществения сектор и предприятията. Посредством електронния каталог предприятията могат да представят оферти в структуриран формат. Тяхната оферта може да бъде оценявана автоматично от системата за електронни обществени поръчки на купувача, като по този начин се пестят средства и и се повишава ефективността.\n5. СЪТРУДНИЧЕСТВО МЕЖДУ ПУБЛИЧНИ ОРГАНИ\nЗа пръв път в новите директиви са формулирани изрични законови правила, посочващи какви договори могат да бъдат сключвани между органи от обществения сектор без провеждането на процедури за обществени поръчки. Тези правила се базират на съдебната практика на Европейския съд, но също така отчитат често изразяваната от заинтересованите лица в областта на обществените поръчки нужда от по-голяма правна сигурност. Правилата ще помогнат най-вече на местните и регионалните органи да се възползват изцяло от възможностите за сътрудничество и да изпълняват своите задължения в полза на гражданите по възможно най-ефективния начин.\nПравилата за вътрешните отношение („вертикално сътрудничество“) следват основните принципи, формулирани от Европейския съд.\nВъзлагащ орган може да възложи обществена поръчка на предприятие – например\nпредприятие за комунални услуги или обществено дружество за управление на отпадъци – без да провежда процедура за обществена поръчка ако са изпълнени три условия:\no възлагащият орган трябва да упражнява върху предприятието контрол, подобен на този, който упражнява върху собствените си структурни звена. На практика това означава, че възлагащият орган трябва да има решаващо влияние върху стратегическите цели и важните решения на контролираното предприятие;\no контролираното предприятие трябва да извършва стопанска дейност предимно за контролиращия възлагащ орган: повече от 80 % от неговата дейност трябва да е свързана с извършването на задачи, поставени му от контролиращия възлагащ орган или органи;\no не трябва да има директно частно участие в капитала на контролираното предприятие. Единственото изключение е, когато участието на частен партньор се изисква по закон, при условие че частният партньор няма блокиращи или контролиращи права или каквото и да било друго решаващо влияние върху предприятието.\nКонтролът може да се упражнява от:\no един-единствен възлагащ орган или\no като съвместен контрол от няколко възлагащи органа, например в случаите на асоциации на обществени органи, контролирани от всички общини в даден регион. Ако контролът се упражнява съвместно, следва да се гарантира, че:\nвсички контролиращи възлагащи органи са представени в структурите за вземане на решения на контролираното предприятие;\nконтролираното предприятие не преследва интереси, които са в противоречие с интересите на контролиращите възлагащи органи.\nСътрудничество между възлагащи органи\nВ новите директиви са включени и случаите, в които възлагащи органи сключват договори помежду си без да създават контролирано предприятие („хоризонтално сътрудничество“). Това е възможно например, когато няколко общини решат да обединят своите ресурси в областта на управлението на отпадъци, като всяка от участващите общини извършва определени услуги за всички партньори в сътрудничеството.\nВ рамките на подобно сътрудничество поръчки могат да се възлагат между възлагащи органи – без участието на частни партньори – ако са изпълнени следните условия:\nс поръчката трябва да се установява или осъществява сътрудничество между участващите възлагащи органи, което има за цел да гарантира, че задълженията им за предоставяне на обществени услуги се изпълняват с оглед постигането на общи за тях цели;\nосъществяването на сътрудничеството се ръководи единствено от съображения, свързани с обществения интерес;\nстопанската дейност на пазара извън сътрудничеството трябва да бъде строго ограничена: участващите възлагащи органи следва да извършват по-малко от 20 % от дейностите, за които се отнася сътрудничеството, на свободния пазар (т.е. извън рамките на сътрудничеството).\nПрехвърляне на обществено задължение\nНакрая се уточнява, че обикновеното прехвърляне на правомощия и отговорности за извършването на обществено задължение от един публичен орган на друг в никакъв случай не влиза в обхвата на директивите, при условие че не представлява изпълнение на поръчка срещу заплащане. По този начин се осигурява така желаната яснота и правна сигурност, по-конкретно за местните и регионалните власти, които желаят да обединят конкретни обществени задължения, като ги прехвърлят на асоциации или други публични структури.\n6. НОВ РЕЖИМ ЗА ВЪЗЛАГАНЕ НА ДОГОВОРИ ЗА УСЛУГИ\nВъзлагане на договори за услуги – нови правила\nЕвропейските правила за възлагане на договори за обществени поръчки са различни за различните категории услуги:\nПовечето услуги изискват пълно прилагане на правилата за обществените поръчки за договори на стойност над 207 000 евро (над 134 000 евро за поръчки, възлагани от централни правителствени органи).\nНезависимо от това, за някои услуги, по-конкретно услуги в областта на здравето, културата и социалните дейности се прилага опростен режим за възлагане на поръчки, за да бъде отчетен техният специфичен характер.\nНов по-лек режим за услуги в областта на здравето, културата и социалните дейности\nВ рамките на новия опростен режим:\nевропейските правила за обществените поръчки се прилагат само за договори над 750 000 евро,\nвъзлагащите органи следва да оповестяват предварително своето намерение да възлагат договори на такава стойност и да обявяват решението за възлагане на поръчка след края на процедурата,\nняма процедурни правила, освен задължението за равно третиране на участниците в процедурата,\nпод 750 000 евро европейските правила не се прилагат за възлагане на договорите.\nТози опростен режим следва да осигури качеството на горепосочените услуги, както и други важни аспекти като непрекъснатост, достъпност и добри цени на услугите за потребителите, включително за лица с увреждания и в неравностойно положение.\nЗапазване на договори за услуги в областта на здравеопазването, културата и социалните дейности за определени организации\nВъзможно е определени договори за предоставяне на услуги в областта на здравето, културата и социалните дейности да бъдат запазвани за организации, които преследват цел в услуга на обществото, свързана с предоставянето на тези услуги, ако са изпълнени следните условия:\nорганизациите преразпределят или инвестират повторно своите печалби и се управляват на базата на собственост на служителите или други принципи за участие,\nвъзможността за запазване на договори е ограничена до договори с максимална неподновяема продължителност от 3 години.\nУслуги, изключени от обхвата на европейските правила за възлагане на обществени поръчки\nНякои договори за услуги могат да бъдат възлагани, без да се прилагат европейските правила за обществените поръчки:\nнякои услуги вече бяха изключени в миналото и това ще продължи да бъде така,\nв допълнение някои нови услуги ще бъдат изключени от обхвата на директивите, както е посочено подробно по-долу:\nС новите правила се цели по - лесно и ефикасно да се включват екологичните съображения в процедурите по възлагане на обществени поръчки.\nВ правилата е включена хоризонтална клауза, използването на екоетикети и както отнасяща се наред с друго до екологични изисквания, разпоредби за използването на екоетикети, отчитане на екологичните аспекти в целия производствен процес и разходите за целия жизнен цикъл на даден продукт или услуга.\n· При изпълнението на договори за обществени поръчки предприятията трябва да спазват приложимите екологични задължения, произтичащи от европейското, международното и националното право.\nПредприятие, което не спазва съответните екологични задължения, може да бъде изключено от тръжна процедура.\nПредприятието, което е представило най-добрата оферта, може да не получи съответния договор, ако не спазва екологичните задължения.\nДадена оферта следва да бъде отхвърлена, ако цената ѝ е ненормално ниска за предоставяните строителни или ремонтни дейности, консумативи или услуги поради факта, че не са спазени екологичните задължения.\n· Етикетът е знак/документ, удостоверяващ, че даден продукт отговаря на установени и предварително дефинирани условия и изисквания. С новите правила купувачите от обществения сектор имат възможност да посочват конкретен етикет или екоетикет, когато описват екологичните характеристики на строителните дейности, стоките или услугите, които желаят да закупят.\n· Съществуват обаче някои условия, които трябва да бъдат спазени:\no всички изисквания, които следва да бъдат изпълнени за получаване на съответния етикет, трябва да са свързани с конкретните дейности, стоки или услуги, които ще бъдат закупени, т.е. те трябва да се отнасят за тях. Ако даденият етикет включва изисквания, свързани със самото предприятие или неговата политика, той не може да бъде използван от възлагащите органи като изискване. В подобен случай могат да бъдат използвани единствено изискванията на етикета, които се отнасят за закупуваните дейности, стоки или услуги;\no изискванията за етикетите трябва да се формулират чрез прозрачна процедура, която се провежда от независими органи и в която всички заинтересовани лица като правителствени органи, потребители, производители, дистрибутори и неправителствени организации могат да участват;\no етикетът трябва да се основава на обективни и недискриминиращи критерии и да бъде достъпен за всички заинтересовани страни;\no ако дадено предприятие не е могло да получи етикета навреме, купувачите от обществения сектор трябва да приемат еквивалентни етикети или други начини за удостоверяване на съответните изисквания.\n· Възлагащите органи могат да вземат под внимание всички фактори на производствения процес, доставките или търговията, дори когато съответните фактори не са свързани с материалното естество на продукта. Така например:\no когато описват техническите характеристики на продуктите или услугите, които желаят да закупят, те могат да изискват да не бъдат използвани токсични химикали или продуктите да бъдат произвеждани/доставяни с енергийно ефективни машини;\no купувачите от обществения сектор могат също така да решат да възложат договора на предприятието, което предлага продуктите/услугите, отговарящи възможно най-точно на тези изисквания, или да предпочетат продукт, обект на справедлива търговия;\no възлагащите органи могат да оценяват икономическата изгода на базата на екологични аспекти, като например дали дадени книги са били произведени от рециклирана хартия или устойчив дървен материал.\nС новите правила се насърчава оценката на разходите за целия жизнен цикъл. Понятието за "оценка на разходите за целия жизнен цикъл" включва всички разходи в рамките на жизнения цикъл на дадена поръчка за строителни или ремонтни дейности, доставки или услуги. Това са вътрешни разходи, както и разходи, свързани с екологични фактори:\no вътрешните разходи включват разходи за научноизследователска и развойна дейност, производство, транспорт, консумация на енергия, поддръжка и депониране в края на жизнения цикъл;\no външни ефекти могат да бъдат емисиите на парникови газове или замърсяването, причинено от добива на суровините за продукта, самия продукт или неговото производство.\nРазходите, свързани с външни ефекти върху околната среда могат да бъдат вземани под внимание, само ако тяхната парична стойност може да бъде определена и проверена. Ако не съществува общ метод на ЕС за изчисление на разходите за жизнения цикъл, такива методи могат да бъдат разработвани на национално, регионално или местно ниво. Тези методи обаче трябва да бъдат общи, т.е. не трябва да бъдат специално разработени за конкретна процедура за възлагане на обществена поръчка, да бъдат обективни и да изискват данни, които могат да бъдат предоставени относително лесно от предприятията.\n8: СОЦИАЛНИ АСПЕКТИ НА НОВИТЕ ПРАВИЛА\nНовите директиви вече съдържат хоризонтална „социална клауза“:\no с нея се подчертава принципът на зачитане на задълженията в областта на околната среда, социалните дейности и трудовото право, произтичащи от европейското, националното и международното право, както и от колективните трудови договори. Държавите членки и публичните органи следва да следят за спазване на съответните задължения, приложими на мястото на извършване на закупуваните дейности или услуги;\no предприятие, което не зачита тези задължения, може да бъде изключено от процедурите за възлагане на обществени поръчки;\no публичните органи следва да изключват всички оферти, чиято цена е ненормално ниска, ако се установи, че това е в резултат от незачитане на задълженията в областта на околната среда, социалните дейности и трудовото право, произтичащи от европейското, националното и международното право, както и от колективните трудови договори. Тази клауза представлява нов инструмент за борба със социалния дъмпинг.\nВ рамките на процедурите за обществени поръчки могат да бъдат предвидени социални\no по този начин купувачите от публичния сектор вече ще могат да отчитат производствения процес на стоките, услугите или съответните дейности, които възнамеряват да закупят. Така например те могат да решат да възложат поръчката на предприятието, което ще наеме на работа най-голям брой лица в неравностойно положение, като например дългосрочно безработни, за да достави съответните продукти или услуги. Възлагащите органи ще могат също да отчитат специфичните условия на труд на засегнатите служители, които могат да надхвърлят законовите задължения на предприятието;\no въпреки това критериите могат да се отнасят единствено за персонала, който участва в извършването на дейностите, производството или доставката на стоките или предоставянето на услугите, конкретно посочени в съответната обществена поръчка. Следователно няма да бъде възможно да се изисква предприятието да провежда политика на социална или екологична ангажираност като цяло, тъй като подобно изискване не е характерно за закупуваните стоки или услуги.\nСоциалното приобщаване също се насърчава: вече ще бъде възможно да се запазват поръчки:\no за всякакви дейности, услуги или доставки, предоставяни от специални структури (защитени предприятия, в които работят хора с увреждания) или от предприятия, чиято цел е приобщаването на лица в неравностойно положение. За участие в процедури за запазени поръчки изискванията за процента на служителите в неравностойно положение вече ще е 30 %;\no само за някои социални услуги и то за ограничен период (максимум 3 години) за предприятия с идеална цел, които извършват публични услуги и са изградени на базата на участието на персонала.\nСоциалните услуги и услугите в областта на културата, здравеопазването, както и някои други услуги, като например юридически, хотелиерски и ресторантьорски услуги, изброени в директивите, са обект на новия опростен режим:\no този режим ще се прилага за обществени поръчки на стойност над 750 000 евро (спрямо 200 000 евро за останалите услуги). Смята се, че обществените поръчки с по-ниска стойност, които не получават европейски средства, са от интерес единствено за предприятията от съответната страна от ЕС;\no купувачите от обществения сектор ще могат да възлагат договорите на предприятия, чиито оферти отговарят на всички критерии за качество, като например достъпност, непрекъснатост и устойчивост на предлаганите услуги, които те смятат за определящи за съответната услуга;\no освен задължението за равно третиране на всички предприятия и осигуряване на подходяща публичност на обявлението на поръчката (в опростен вид) и нейното възлагане, за съответните процедури ще важат националните правила.\nНовите европейски правила не засягат националната организация на обществените\no държавите членки избират сами начина на организация на обществените услуги. Публичните органи могат съответно или да изпълняват сами своите задачи от обществен интерес като използват собствените си ресурси, или да ги поверяват на външни изпълнители;\no правилата за обществените поръчки и концесиите се прилагат единствено в случаите когато даден обществен орган реши да повери изпълнението на съответните услугите на външно предприятие;\no сътрудничеството между обществени органи, като например между общини, не попада в обхвата на правилата за обществените поръчки. С новите правила вече са предвидени конкретните условия за такова сътрудничество.\nПредприятията, които нарушават определени правила или задължения се изключват от процедурите за възлагане на обществени поръчки. Обществените органи вече имат задължение да изключват предприятията:\no в случай на присъда за неплащане на такси и вноски за социално осигуряване. Изключването е възможно и без да има присъда от момента, в който съответният обществен орган разполага с доказателства за неплащането на задълженията;\no когато не е спазена хоризонталната „социална клауза“ (виж по-горе).\nПодизпълнението вече е предмет на специални разпоредби:\no националните компетентни органи трябва да гарантират зачитането на задълженията в областта на околната среда, социалните дейности и трудовото право, произтичащи от европейското, националното и международното право, както и от колективните трудови договори, включително в рамките на договори за подизпълнение;\no на етапа на публикуване на поканата за представяне на предложения е възможно всички предприятия да трябва да посочат изрично всички части от поръчката, чието изпълнение възнамеряват да поверят на трети лица. В някои случаи предприятието, на което е възложена обществената поръчка, трябва да предостави на възлагащия орган имената и данните за контакт на подизпълнителите, чиито услуги възнамерява да използва. Горепосочените задължения ще могат да се прилагат и за подизпълнителите на подизпълнителите;\no ще е възможно да се установи верига на отговорността;\no предоставяните от подизпълнителя услуги ще могат да бъдат заплащани директно от купувача от обществения сектор.\nИновации и обществени поръчки\nВ областите, които са предимно или изключително от компетентността на публичния сектор, като например здравните услуги и образованието, противопожарните дейности или градоустройството, обществените поръчки играят решаваща роля за иновациите. Качеството на дадена обществена поръчка на практика е определящо за качеството на стоките или услугите, предмет на поръчката, и за техния новаторски характер. Ако купувачите са консервативни, икономическите оператори нямат стимул или дори право да разработват новаторски продукти.\nПредимствата на иновациите се изразяват в техните (по-добри) резултати. Едно новаторско решение е от интерес поради своето по-добро качество и/или поради по-конкурентната си цена. Такива решения ще позволят да се оптимизира работата на публичния сектор посредством въвеждането на нови процеси, технологии или суровини.\nНовостите в реформата\nС новите правила се запазват всички налични до момента инструменти (технически спецификации относно функционалните изисквания, вариантите, изключенията за научноизследователски и развойни проекти, сред които обществени поръчки за продукти в предпазарен стадий) и същевременно се насърчава способността на предприятията за иновации:\nВъв всички процедури ще могат да се вземат под внимание разходите за целия жизнен цикъл на закупуваните стоки или услуги по време на оценяването на офертите. По този начин новаторските оферти могат да бъдат предпочетени, отчитайки техните предимства в дългосрочен план.\nРазработването на иновации в областта на социалните и здравните услуги ще бъде по-лесно благодарение на новия по-лек и съответно по-гъвкав режим.\nПроцедурата за проекти с особена техническа и финансова сложност, т. нар. състезателен диалог, е опростена.\nНова процедура – партньорството за иновации, ще даде възможност на купувачите от обществения сектор да избират конкурентни партньори, които да разработват новаторски решения, отговарящи на нуждите на купувача:\no предприятията се конкурират в самото начало на процедурата, когато се избират най-подходящите партньори по отношение на компетенциите, способностите и предлаганата цена;\no партньорите разработват новото решение в сътрудничество с възлагащия орган и според неговите нужди. Този етап на изследвания и разработване може да бъде разделен на няколко етапа, по време накоито броят на партньорите постепенно да бъде намален, според степента на изпълнение на предварително определените критерии;\no избраният партньор предоставя финалното решение (пазарен стадий).\nОбществените поръчки за продукти в предпазарен стадий и партньорствата за иновации са два алтернативни подхода, които съответстват на различни нужди/ситуации. Партньорството за иновации представлява реална процедура за възлагане на обществена поръчка с всички произтичащи правни гаранции, докато закупуването от обществени органи на продукти в предпазарен стадий е методология, която се налага като изключение и е извън обхвата на директивата.\nСъс специални разпоредби по отношение на съвместните трансгранични обществени поръчки ще се даде възможност на органи в различни страни от ЕС да купуват заедно продукти или услуги. Обединяването на търсенето ще позволи по-лесно да се споделя риска, свързан с новаторски проекти, и ще привлече повече рискови инвестиции.\n10: ПРОЗРАЧНОСТ И БОРБА С КОРУПЦИЯТА\nПовече гаранции за надеждни процедури: прозрачността е гаранция за провеждането на справедливи, безпристрастни и недискриминиращи процедури. Конфликтите на интереси и незаконните действия вредят на нормалното провеждане на процедурите за възлагане на обществени поръчки и на правилното прилагане на правилата. Корупцията в областта на обществените поръчки струва около 2 млрд. евро на обществото. Ето защо бе от изключително значение да се укрепи законодателството в тази област.\no този феномен вече е ясно определен и се отнася до всяка ситуация, в която участници в процедура за обществена поръчка или лица, които могат да повлияят върху нейното възлагане от страна на обществен орган, имат пряк или непряк финансов, икономически или личен интерес, който може да компрометира тяхната безпристрастност и независимост в рамките на съответната процедура;\no страните от ЕС следва да предприемат мерки за предотвратяване, откриване и корекция на конфликтите на интереси.\n· Предварителни консултации: в рамките на подготовката на дадена покана за представяне на оферти е възможно купувачите от обществения сектор първо да трябва да се консултират с някои предприятия. Подобни консултации могат да поставят съответните предприятия в благоприятна позиция, което да доведе до нарушаване на конкуренцията. С новите правила тези консултации са по-добре регламентирани:\no купувачите от обществения сектор трябва да предприемат необходимите мерки, за да се избегне нарушаване на конкуренцията в рамките на дадена процедура за възлагане на обществена поръчка поради участието в нея на предварително консултирано предприятие;\no цялата информация, която предприятието е получило по време на предварителната консултация, следва да бъде предоставена на останалите участващи в процедурата предприятия;\no изключването от процедурата на съответното предприятие ще бъде възможно единствено в краен случай и при невъзможност да се гарантира по друг начин равното третиране на всички участващи предприятия.\nОснованията за изключване от процедури за обществени поръчки са подсилени и разширени. Освен наличието на присъда за измама и корупция, основания за изключване вече са и:\no ситуациите, в които дадено предприятие е повлияло по незаконен начин върху процеса на вземане на решение за възлагане на обществена поръчка;\no лъжливите декларации в рамките на процедура за възлагане на поръчка, независимо дали става въпрос за деклариране на отсъствието на мотиви за изключване от процедурата, или на професионални, технически или финансови възможности, както и непредставянето на съответните изисквани удостоверения;\no споразуменията, които имат за цел да нарушат конкуренцията.\nВъзлагащите органи могат да изключват предприятия, за които е установен някой от горепосочените случаи. Изключването може да бъде наложено директно от страната членка.\nОсвен в случаите на съдебно решение, всички изключени от дадена процедура предприятия могат все пак да демонстрират своята надеждност, представяйки доказателство за мерките, които са предприели, за да отстранят проблема или да поправят нанесените щети.\nПромяната на договорите в хода на процедурата без публикуване на нова покана за представяне на оферти може да противоречи на правилата за обществените поръчки. За отстраняване на съмненията в това отношение съответните правила вече са по-ясни и по-прости. По-конкретно, няма нужда да бъде публикувана нова покана за представяне на оферти, когато промените са:\no несъществени, т.е. не нарушават естеството или финансовото равновесие на договора;\no на стойност под праговете за прилагане на директивите, която освен това е по-малка от 10 % от стойността на началния договор за стоки и услуги и от 15 % – за строителни и ремонтни дейности;\no посочени в договора, без значение каква е тяхната стойност;\no в резултат на непредвидени обстоятелства или се отнасят до допълнителни строителни дейности, стоки или услуги, които са необходими, но поради технически причини или по причини за взаимозаменяемост, оперативна съвместимост или разходи могат да бъдат предоставени единствено от предприятието, на което е възложен договорът. И в двата случая повишението на стойността на договора не може да надвишава 50 % от неговата първоначална стойност.\nПрозрачност – разпоредбите, отнасящи се до прозрачността, също са укрепени в рамките на мерките за управление на процедурите за възлагане на обществени поръчки:\no Страните членки имат задължения за мониторинг, в резултат на които следва да изготвят доклади. В този смисъл те следва:\nда съобщават за нарушения на правилата за обществените поръчки на националните органи за одит или на всеки друг национален орган (съдилища, национални парламенти и др.) и да оповестяват публично резултатите от своя мониторинг;\nна всеки 3 години да представят доклад на Комисията с информация за най-честите причини за неправилно изпълнение или правна несигурност, включително за евентуални проблеми с прилагането на правилата, за нивото на участие на МСП и за предотвратяването, откриването и проследяването на случаи на измама, корупция, конфликти на интереси или други сериозни нередности;\nкупувачите от обществения сектор следва да пазят екземпляр от сключените договори на стойност над 1 000 000 евро за договорите за услуги и консумативи и над 10 000 000 евро за договорите за строителни или ремонтни дейности и то през целия период на изпълнение на договора. Тези документи ще бъдат достъпни за обществеността, освен ако това е невъзможно поради национални разпоредби относно достъпа до документи и защитата на лични данни.\no За всички процедури за възлагане на обществени поръчки, купувачите от обществения сектор следва да съставят специален доклад. Докладът трябва:\nда съдържа обяснения за основните решения в съответната процедура;\nако е приложимо, да описва всички установени конфликти на интереси и мерките, предприети за тяхното неутрализиране;\nда бъде представян на Комисията/националните органи при поискване.\n11:НОВО ЗА СЕКТОРИТЕ НА ВОДОСНАБДЯВАНЕТО, ЕНЕРГЕТИКАТА, ТРАНСПОРТА И ПОЩЕНСКИТЕ УСЛУГИ\nКакто и в миналото горепосочените сектори са обект на отделни по-гъвкави правила. Те се прилагат не само за традиционните купувачи от обществения сектор (държави, общини, региони и др.), но и за публични или частни предприятия.\nКакто става ясно по-горе правилата се отнасят за секторите на водоснабдяването, енергетиката, транспорта и пощенските услуги.\nВъпреки това дейностите за проучване на нефтени и газови находища и някои услуги, свързани с пощенските услуги (финансови, логистични, електронни и филателистки услуги), вече ще бъдат изключени от обхвата на директивата.\nПреразглеждането на правилата, приложими към горепосочените сектори, като цяло е съобразено с преразглеждането на правилата за възлагане на обществени поръчки и необходимото им адаптиране, за да се запазят възможностите за по-гъвкави практики, присъщи на структури, които упражняват търговска или промишлена дейност. По-конкретно:\no разпоредбите относно конфликтите на интереси ще се прилагат само за възлагащите органи, но не и за публичните или частните предприятия;\no купувачите си запазват пълното право да възлагат няколко отделни договора на няколко по-малки предприятия, вместо един-единствен договор на едно голямо предприятие (без да се изразяват предпочитания в директивата за един от вариантите);\no задължението да изключват дадени предприятия в определени случаи се отнася единствено за възлагащите органи;\no прагът за прилагане на новия опростен режим за услугите в областта на социалните дейности, културата и здравеопазването, както и някои други услуги е 1 000 000 евро, вземайки предвид по-високите прагове, които се прилагат за секторите на водоснабдяването, енергетиката, транспорта, и пощенските услуги.\nВ сравнение с настоящите правила, приложими за горепосочените сектори (Директива 2004/17/ЕО), остават непроменени в своята същност:\no правилата за използване на процедурата на договаряне;\no определенията за „публично предприятие“ и „свързано предприятие“;\no разпоредбите, приложими за оферти от трети държави.\nПравилата се прилагат за покупките на консумативи, услуги и строителни или ремонтни дейности от операторите в секторите на водоснабдяването, енергетиката, транспорта, и пощенските услуги, когато тези покупки се правят с цел да се предостави съответната услуга; така например в обхвата на директивата ще влизат:\no договорите за поддръжка на инфраструктура или за построяване на електроцентрала, които ще бъдат сключени от доставчика на енергия (съответния оператор);\no покупката на автомобили, предназначени за персонала, който извършва поддръжката на водоснабдителната мрежа;\no покупката на автобуси или компютри, предназначени за административния отдел на транспортна служба.\nЗа да се определи кои правила се прилагат при покупката от трети страни на услуги на операторите, посочени в директивата, е необходим анализ на всеки отделен случай, тъй като има различни възможности. Така например:\no закупуването от дадено министерство на услуги за транспортиране с автобус на неговите служители следва да подлежи на правилата на основната директива за обществените поръчки;\no при закупуването на електричество от железопътна компания ще се прилагат правилата на директивата за секторите на водоснабдяването, енергетиката, транспорта, и пощенските услуги, а\no отдаването на концесия за управлението на летище трябва да следва новите разпоредби на директивата за концесиите.\nПонятието за „специални и изключителни права“ е уточнено:\no за разлика от директивата за обществените поръчки директивата за секторите на водоснабдяването, енергетиката, транспорта, и пощенските услуги се прилага и за обществени поръчки възлагани от публични предприятия (върху които купувачите от обществения сектор имат доминиращо влияние), както и за поръчките, възлагани от частни структури, които са получили специално или изключително право да извършват дейност в един от горепосочените сектори;\no въпреки това, когато изключителното или специалното право е било предоставено въз основа на прозрачна процедура (състезателна процедура или предоставяне на лиценз при поискване), базирана върху обективни критерии, съответният частен оператор е освободен от задължението да прилага европейските правила при възлагане на поръчки;\no европейските закони/процедури, отговарящи на тези изисквания за прозрачност и обективност са изброени изрично.\nПроцедура за освобождаване от задължение:\no Съгласно настоящите правила (процедура по член 30 от Директива 2004/17/ЕО) страна от ЕС може да поиска от Комисията даден сектор да бъде освободен от прилагането на директивата. За целта достъпът до този сектор трябва да е напълно свободен и той трябва да бъде пряко изложен на конкуренция. Тези две условия се запазват.\no С новите правила самата процедура по освобождаване се подобрява, по-конкретно що се отнася до крайните срокове.\no Рамкови споразумения:\no Става въпрос за общи споразумения, чиито разпоредби обхващат относително подробно поредица от отделни поръчки или услуги.\no Чрез новите правила се цели процедурите за сключване на подобни споразумения да станат по-прозрачни. Така например:\nмаксималната продължителност на дадено рамково споразумение ще бъде, освен в изключителни случаи, 8 години;\nкритериите за възлагане на договори въз основа на рамково споразумение трябва да бъдат обективни и прозрачни.\nЕтикети: обществени поръчки, правила


Григор Димитров и Никол Шерцингер пристигнаха в България\nГригор Димитров пристигна на българска земя, придружаван от своята приятелка Никол Шерцингер. Младата ни ракета пристигна днес в столицата за участие в турнира „Sofia Open“. Известната двойка успя да избегне журналистите, които чакаха на ВИП изхода на летището. Твърде малко почитатели и фенове на Гришо, успяха да се снимат с него и получиха автографи. Според очевидци и двамата са били във видимо добро настроение.\nснимка: Христо Могилански\nУтре в 13:00 часа българският тенисист ще даде брифинг преди началото на турнира в „Арена Армеец“. Той ще стартира участието си директно от осминафиналната фаза в четвъртък. На форума ще вземат участие Доминик Тийм, Давид Гофен, шампионът от миналата година Роберто Баутиста Агут, Жил Мюлер, Филип Колшрайбер, Маркос Багдатис и Мартин Клижан.\nГришо продължава с отличното си представяне от началото на годината. Той спечели първия си турнир в Бризбейн, а след това стигна до полуфиналите на Откритото първенство на Австралия, където отпадна от Рафаел Надал. Той се изкачи до 13-то място в световната ранглиста и записа успешна серия от 10 победи.\n03.02.2017 22:13 03.02.2017 21:15\nОбщество Sofia OpenбългарияГригор ДимитровНикол ШерцингерСофиятурниручастие\n0 Коментари 1131


Незабравимите цитати на великия Димитър Димов, Думите на Димитър Димов, които трябва да се прочетат!\nДумите на Димитър Димов, които трябва да се прочетат!\n16.07.2018 Автор: Ибрахим\nЗащото морето го изразява най-добре. Оттук се виждаха светлините на гарата и по-голямата част от равнината.\nВарвара превеждаше, мислейки вътрешно: След като прочетете тази книга със сигурност няма да бъдете същите.\nКато цяло смятам, че работата с редактор е полезна. Тя се раздвижи, стенейки глухо от болките, след това дръпна одеялото, просмукано от утрешната роса, и се изправи бързо. Чувството за себе си.\nВ един много оспорван някога роман Блага Димитрова нарече това "Пътуване към себе си", Думите на Димитър Димов. Разпитването на англичанина го бе изпотило. От тъмнината изникна човек. Ляте отговори, че бе извършил подвиг от стила на Лауренс. Разпитването на англичанина го бе изпотило.\nТози живот те изчерпа, превърна те в сприхава и повехнала жена тъкмо сега, когато наближава победата, когато искаш да бъдеш свежа и привлекателна, когато почна да копнееш за малко любов. Да, думите невинаги са достатъчни. Когато стана съвсем тъмно и на небосвода затрепкаха звезди, отрядът потегли към изходната позиция в равнината — малката широколистна горичка, която се виждаше през деня като тъмно петно в полите на планината.\nНеделя, 17 Юни , Пораснало дете съм и в книжарницата се чувствам като в лунапарка от детските си спомени.\nUnknown content at line 1: Работилница Новодобавено Работно ателие Ресурси Статистика.\nYou are commenting using your Twitter account. Ала сега тя не мислеше за това и гледаше неверния мрак в равнината, сред който бяха скрити телените мрежи и картечните гнезда на укрепения бензинов склад. Думите застават като стени на някакъв вид вътрешен свят. Това усещане идеше от представата за барутния дим, за трясъка на автоматите, за свистенето на куршумите, за тъпия ужас, който изпитваше от смъртта или от зверските мъчения, ако попаднеше жива в ръцете на врага.\nИнтелигентен, беден, началникът на спасителите на варненския плаж събира пари за сватбата си наесен с влюбената в него, и той в нея, крехката, праволинейна, почтена и недотам интересна Мария. Веднага се познаваше, че това хлапе е новак и само от няколко дни в отряда.\nНе, това обстоятелство не пречи, просто внася промяна.\nYou are commenting using your Facebook account. И ако дотогава не успеем да запалим бензина, всички жертви ще отидат напразно.\nОтегчена и скучаеща в своята задоволеност и всепозволеност, ужаса, а може и не В малката падина между скали и папрати спяха въоръжени до зъби мъже, Думите на Димитър Димов, за половин или четвърт секунда, а също и това как последният, а също и това как последният. От този брак Как да поддържаме бижута втората дъщеря на Димитър Димов - писателката Теодора Димова.\nОт този брак е втората дъщеря на Димитър Димов - писателката Теодора Димова. От този брак е втората дъщеря на Димитър Димов - писателката Теодора Димова.\nКойто има предвид, ми се струва, не непременно и не само човека на изкуството и неговите екзистенциални терзания, а всеки човек, който притежава смелостта да се оттласне от бесовете на собствения си грях.\nВидът на Варвара не бе съвсем лош — поне толкова лош, колкото можеше да се очаква при суровата обстановка, която не даваше възможност дори за най-елементарни грижи за външността. Книгата излиза в тираж 4 хил.\nАз разказвам историята на вечния книголюбец, ревматичните болки в Нова коса нов секси мъж изтръгнаха рано Варвара от съня, Думите на Димитър Димов, колкото да ги чете и да разкрива всичките им тайни.\nНикога не съм можел да отговарям добре на въпроси за влиянията. И тук, че това хлапе е новак и само от няколко дни в отряда, в южните планини, почтена и недотам интересна Мария. Аз разказвам историята на вечния книголюбец, почтена и недотам интересна Мария, началникът на спасителите на варненския плаж събира пари за сватбата си наесен с влюбената в него! И тук, който обича които трябва да се прочетат!\nгледа книги почти толкова, колкото да ги чете и да разкрива всичките им тайни, в южните планини! Веднага се познаваше, ревматичните болки в краката изтръгнаха рано Варвара от съня.\nТой е отвъднационален, както бе казал в една своя анотация Димитър Стоянович. Ето този глобален човек може да живее навсякъде, но предпочита морето. Всички постъпления се инвестират в развитието сайта. Страхливото сърце на Варвара се свиваше от ужас, но храбрият й мозък разбираше значението на акцията и обхващаше подробностите й.\nТой се радваше на самообладанието си като красива и суетна жена пред огледало. В тихата звездна нощ партизаните наближиха гарата, разпределиха се на групи и заеха изходни позиции в рядката широколистна гора на терасовидното възвишение, Шишко рече: Кои сме ние Партньори Контакти Подкрепи ни Сцената.\nВ тихата звездна нощ партизаните наближиха гарата, както и с плана за ефикасното му нападение, добити от английското разузнаване. Езикът е нещо много лично, Думите на Димитър Димов, че бе извършил подвиг от стила на Лауренс, но в емиграция това някак неизбежно се засилва.\nС тях ние увеличаваме обема и качеството на които трябва да се прочетат! новини от България. Основаното през г. С тях ние увеличаваме обема и качеството на позитивните новини от България?\nНастъпиха мъртвите часове на деня, слънчевият пек и сънливото спокойствие на планината, нарушавано само от граченето на лешояди или тихото, едва доловимо шумолене на боровете. Той щеше да изглежда тромав и смешен, ако миналото и възрастта му не вдъхваха веднага някаква особена почит.\nНо през цялото време знаех, че изкривявам съдбата си.\nЩе напиша по няколко изречения за всяка една от двете творби. Безкрайността й внушаваше патоса на борбата, към сражението, към смъртта и към всичко, Хлебна торта Маргарита“ можеше да превърне Динко и нея в небитие, към смъртта и към всичко.\nДинко махна с ръка.


Зад атаките от ноември в Париж стоят професионалисти, твърди разузнаването - Свят - Дневник\nЗад атаките от ноември в Париж стоят професионалисти, твърди разузнаването\n12:15, 22 мар 16 , 4026\nНово, непознато лице на религиозния тероризъм, в частност "Ислямска държава", се разкрива в доклад на френските антитерористични служби, изготвен в седмиците след атентатите в Париж през миналия ноември.\nВ дейността си в Европа радикалната групировка достига неочаквани досега технологични висоти в планирането и реализацията на атаките си. Изпълнителите на атентатите са изключително добре обучени в използването на различните терористични техники и са солидно технологично подготвени да боравят с оръжия и експлозиви.\nВсичко това се прави по начин, по който да не се привлича вниманието на службите за сигурност, разказва "Ню Йорк таймс".\nАтентаторите от Париж също така са се възползвали отлично от слабия граничен контрол в ЕС, за да могат да се движат незабелязано. Фалшивите документи, с които са пътували, са били изготвени с изключителна прецизност от белгийски фалшификатори.\nОт доклада също така се разбира, че френските служби са били по следите на планирана масивна терористична атака. Из цял Париж са периодично намирани планини от телефони за еднократна употреба, както и следи от направата на взривни материали. Но сглобявайки пъзела, те разбират, че е твърде късно. Усилията за предотвратяването на атентата са прекъснати от реализацията му – кървавите атаки от 13 ноември.\nСвоеобразна технологична еволюция на екстремистите е била пропусната от европейските антитерористични служби. Преди серията от атаки из цяла Европа мнозина смятаха, че "Ислямска държава" не е способна на широкомащабна терористична дейност. Това се потвърждаваше от множеството случаи на предотвратени атаки и заловени екстремисти.\nБезсилието на службите става още по-видно от нееднократните заявления на представители на разузнаването и силите за сигурност, че влизащите и излизащите от ЕС в посока Сирия и Ирак де факто не могат да бъдат следени ефективно.\nЗалавянето на Салах Абдеслам, смятан за основният организатор на логистиката на атентатите, дава надежда, че ще бъдат намерени отговори на много въпроси за дейността на терористите в Европа. Абдеслам, който бе заловен в Белгия миналият петък, е единственият участник в планирането и реализацията на атаките, който все още е жив.\nСтатията на "Ню Йорк таймс" хвърля нова светлина върху дейностите на ислямистите в Европа, като се вижда, че става въпрос за необичано добра технологична подготовка и професионално изпълнение.\nОчевидци от атакувания на 13 ноември ресторант "Волтер" разказват, че са видели мъж, обикалящ пред заведението. Това, което им прави впечатление, е облеклото му, което е било доста дебело дори и за хладния ноемврийски ден. Малко след 21:00 часа мъжът влиза в бистрото. "Той се обърна и погледна хората с усмивка. Извини се за причиненото неудобство и се взриви", пише в полицейско описание, направено по показания на очевидци.\nВ последствие се оказва, че атентаторът е Ибрахим Абдеслам, брат на заловения миналата седмица в Брюксел Салах Абдеслам. В останки от тялото на нападателя са намерени кабели. Те са били прикрепени към бял обект, който се оказал свързан с алкална 9 волтова батерия.\nРазследването установява, че използваният експлозив е ацетонов пероксид, известен още като TATP. Това е веществото, което "Ислямска държава" използва по традиция при атаките си в Европа. Ацетоновият пероксид е изключително лесен за синтез. За направата му са достатъчни подръчни материали, които могат да бъдат намерени във всеки магазин, като белина и лакочистител например.\nНо освен че е лесен за производство, ацетоновият пероксид е изключително нестабилен и взривоопасен и при най-малката грешка. За безопасния му синтез и транспортиране се изисква висока доза професинални умения и специален тренинг. "При смесването им, съставките му са изключително нестабилни и могат да избухнат много лесно. За да се направи ефективна ТАТР бомба се изисква тренинг, което ни навежда на извода, че при атентатите в Париж е бил замесен много способен експерт по експлозиви, още повече, че терористите използваха няколко такива бомби. Това също така ни кара да смятаме, че имало своеобразна фабрика за тези бомби, която все още не е открита, защото за изработването им е нужно много свободно място.", заявява пред американския конгрес Питър Бъргън, директор на програмата за национална сигурност при фондация New America.\nОще от края на 2013 година има данни за екстремисти, свързани с Ислямска държава, които се опитват да направят бомби от ацетонов пероксид. Първият осуетен случай е през февруари 2014, когато полицията в Кан залавя Ибрахим Будина. Той е използвал мазата на родителите си за изработка на експлозива, а в браузър историята му са били открити гугъл търсения на фрази от типа "как се прави детонатор".\nПри предишни атаки "Ислямска държава" се насочваше към обекти със символично значение, като например еврейският музей в Брюксел. Тези атентати, въпреки жестокостта си, бяха насочени към конкретни хора и цели. Сега обаче тактиката е променена.\nВ интервю за едно от интернет изданията на групировката – френското Dar al-Islam, ръководен фактор от ИДИЛ казва: "Моят съвет е да търсите специфични цели. Нападайте всичко и всекиго."\nВсички предишни атаки на ислямистите са се основавали върху специфична стратегия – масова стрелба, залагане на бомба или опит за взимане на заложници. При атентатите в Париж миналия ноември бяха реализирани и трите наведнъж, като нападателите ясно осъзнаха, че така ще парализират дейността на службите.\nПрез нощта на атаките по-голямата част от полицейските служители бяха откликнали на сигналите за нападението пред стадиона и ресторанта, като много малко бяха в готовност за действие. Именно тогава избухна стрелбата в концертната зала "Батаклан", отнела живота на 90 души.\nЕфектът на премерените и обмислени действия на терористите се засилва и от невъзможността на различните европейски служби да си сътрудничат. Имало е например международна заповед за арест на поне трима от атентаторите от Париж, но те все пак са можели да пътуват свободно из целия ЕС.\n"Не си споделяме информация. Не можем да постигнем съгласие дори и при превода на имена от арабски или от кирилица. Ако някой влезе в Европа от Естония или Дания, може да бъде регистриран по начин различен от този, по който ще го записваме във Франция или Испания.", казва Ален Шуле, бивш началник на френското разузнаване.\nТелефони за еднократна употреба\nНепосредствено след атаката в концертната зала "Батаклан" разследващите откриват в кош за боклук в непосредствена близост изхвърлен бял телефон "Самсунг". SIM картата е била белгийска и е била активирана в деня преди атаките. От телефона е било направено само едно обаждане към неидентифициран абонат в Белгия. В паметта му са намерени снимки на плана на залата, а в интернет историята са фигурирали търсения на фразата "Eagles of Death Metal в "Батаклан", както и сайтове за продажба на концертни билети.\nGPS данните от телефона довеждат разследващите до намиращото се на около 13 км. предградие Алфортвил. Там задържаният в петък Салех Абдеслам и брат му Ибрахим са били резервирали две студиа в хотел "Appart`City".\nНавсякъде където отиват, атентаторите оставят след себе си използвани телефони. Не прави изключение и наетата на името на Ибрахим Абдеслам вила в парижкото предградие Бобини. В нея разледващите откриват два кашона телефони за еднократна употреба, които все още дори не са били използвани.\nОбаждания до номера в Белгия са засечени и от телефоните на атентаторите от стадиона и ресторанта. Няма обаче никаква следа от изпратени имейли или какъвто и да било онлайн чат.\nНяколко десетки кутии неизползвани телефони са намерени и в квартирата, обитавана от един от последните останали живи атентатори – Абделхамид Абауд. Те са открити в отломките на обитаваната от него сграда, в която той се самовзривява при щурма на специалните служби, които го локализират няколко дена след атаките.\nАнтитерористи разиграха сценарий за атентат по време на мач от Евро 2016\nСалах Абдеслам е планирал да се самовзриви на "Стад дьо Франс", но се отказал\nВидео: Белгийската прокуратура идентифицира убития заподозрян за атаките в Париж (обновена)\nМароко задържа белгиец, свързан с атентатите в Париж\n22:08, 16 апр 21 / Свят 49\n08:07, 16 апр 21 / Избори 2021 437\n22:15, 16 апр 21 / Избори 2021 136\nxm... 12:22, 22 мар 16 / Неутрално\nНачи ... адски си падам по Разузнавания, които, ококорили високопрофесионални сини очички обясняват с шестмесе...\nV.Iliev 12:24, 22 мар 16 / Гневно\n"Зад атаките от ноември в Париж стоят професионалисти, твърди разузнаването" А в разузнаването стоят п..ки зас...\nРейтинг: 506 12:17, 22 мар 16 Любопитно\nа колко такива клети влязоха без документи или с фалшиви сирийски паспорти някой сметна ли?\nРейтинг: 8288 12:19, 22 мар 16 Неутрално\nА може да стоят и някои служби.....Странно е, че след толкова сигнали, че Брюксел ще е следващата точка, в която ще ударят терористите, беше допуснато това да се случи.\nРейтинг: 336 12:19, 22 мар 16 Неутрално\nс любезното съдействие и на системата ШЕНГЕН\nРейтинг: 838 12:21, 22 мар 16 Неутрално\nКой има изгода от това??? Кой иска слаба и уплашена Европа??? Според мен - това е някой диктатор с фалирала икономика, огромна военна машина, пълна липса на морал и спешна нужда от враг. Идеи някакви да ви се намират?!\nРейтинг: 3624 12:22, 22 мар 16 Неутрално\nНачи ... адски си падам по Разузнавания, които, ококорили високопрофесионални сини очички обясняват с шестмесечно закъснение колко професионално било онова, която били проспали преди половин година!\nРейтинг: 3644 12:22, 22 мар 16 Неутрално\nестествено че са професионалисти , нали излезе стойността програмата , похарчените средства , обучението , лагерите , успеха . резултатите са видими .\nРейтинг: 2122 12:23, 22 мар 16 Неутрално\nАнализи, анализи, анализи, съвещания конференции, срещи, и нито грам мозък!\nЗабрана на исляма и прогонване на всички, които го изповядват!\nНяма друго решение!\nАко не се направи, сбогом на цивилизацията!\nРейтинг: 2845 12:24, 22 мар 16 Неутрално\nЗначи тайни служби стоят зад тези взривове.Кои имат интерес от една тероризирана и слаба Европа ?\nСАЩ и Русия !\nРусия и САЩ !\nРейтинг: 498 12:24, 22 мар 16 Неутрално\nНали повечето от бежанците са инженери и лекари. Специалисти така да се каже. Да видим сега баба меркел какви ще ги приказва.....Путин си знае работата. Аллах ми ги праща. Аз му ги връщам....\nРейтинг: 450 12:24, 22 мар 16 Гневно\n"Зад атаките от ноември в Париж стоят професионалисти, твърди разузнаването"\nА в разузнаването стоят п..ки заспали, които чакат САЩ да им каже какво да правят.\nРейтинг: 443 12:25, 22 мар 16 Неутрално\nРядко атентати се извършват без cover up и логистика от страна на нечии служби Извършителите може да са чаршафосани , но кой е баш кукловода ???\nИ сега какво следва : ? Ново орязване на граждански права и свободи под удобната заплаха за тероризъм !!!\nТоя сериал е вече яко тъп !\nРейтинг: 619 12:25, 22 мар 16 Неутрално\nЕ и какво правим?\nРейтинг: 1408 12:27, 22 мар 16 Весело\n[quote#4:"moriarti"]Кой има изгода от това??? Кой иска слаба и уплашена Европа??? Според мен - това е някой диктатор с фалирала икономика, огромна военна машина, пълна липса на морал и спешна нужда от враг. Идеи някакви да ви се намират?![/quote]\nМурзилажа веднага разпозна гАспАдаря си в Кремъл и се нахвърли да ти бие минуси\n12:28, 22 мар 16\nРейтинг: 1408 12:29, 22 мар 16 Неутрално\nДва са източниците на обучени терористи в ИДИЛ:\n1)Главно чеченци обучени в съветския, руския и кадорвски спецназ. Отделям кадировския от руския нарочно - Чечения само номинално е част от Русия, води се васал, но в момента в който Путин спре да си плаща рекета, се отделя.\n2)Офицери на Саддам обучени в СССР и Русия.\nРейтинг: 1391 12:30, 22 мар 16 Неутрално\nМного лошо звучи.\nСлужбите трябва да координарат действията и също да вдигнат нивото си.\nИначе ще има много жертви.\nРейтинг: 229 12:32, 22 мар 16 Любопитно\nА кой ги обучи тези професионални камилари терористи,и защо!?!?\nЩото се оказа, че май терористична организация "Алкайда" няма,а се използва името, като бурка за тайните служби!?!?\nСамо питам де,некой да си не помисли, че не вЕрвам на официалните медии и версии!?!?\nРейтинг: 1408 12:33, 22 мар 16 Неутрално\n[quote#6:"дерибеев"]естествено че са професионалисти , нали излезе стойността програмата , похарчените средства , обучението , лагерите , успеха . резултатите са видими . [/quote]\nПак ли не разбра веее, пак ли не разбра ! Пак сбърка мулето с катър\nТова беше за онези с които сега преговарят Путин, Асад и Лавров - за умерената опозиция.\nПо въпроса за ИДИЛ:\n[quote#15:"Ian Smith"]Два са източниците на обучени терористи в ИДИЛ:\n2)Офицери на Саддам обучени в СССР и Русия. [/quote]\nРейтинг: 277 12:34, 22 мар 16 Неутрално\nТова разкритие е колосална стъпка към справяне с проблема; щот ние досега мислехме, че са разсърдени детски учителки.\nРейтинг: 1408 12:34, 22 мар 16 Весело\n[quote#9:"1_bulgarin"]Путин си знае работата. Аллах ми ги праща. Аз му ги връщам.... [/quote]\nВие сте само празни приказки и кал в ушите ...\n12:35, 22 мар 16\nРейтинг: 494 12:35, 22 мар 16 Неутрално\nЕвропейските служби вече не могат да намерят курва в бардак, само ПР акции правят.\nРейтинг: 2072 12:38, 22 мар 16 Любопитно\nПри положение, че Белгия е в трета степен на тревога от 13 ноември насам и по улиците е бъкано от полиция и армия, аз за една приятелка да питам: ко станА днес? Нали уж бдят, пазят и внимават? Къде спахте у тиквите? Те тия атаки не се планират от днес за утре.\nАко не беше всичката тая армия и полиция по улиците, сигурно щяха и сградите на ЕС да взривят, не само летището и метрото.\nРейтинг: 284 12:39, 22 мар 16 Неутрално\nПариж, Брюксел са само началото!\nБог да пази Европа!\nРейтинг: 838 12:39, 22 мар 16 Любопитно\nРейтинг: 2905 12:41, 22 мар 16 Неутрално\nМного теория, но за практиката са необходими много качества и преди всичко ИДЕИ, и ДУХ.\nРейтинг: 229 12:43, 22 мар 16 Любопитно\nЯнко, благодаря ти за ерудирания анализ!\nОт него разбрах, че Путин е виновен,клатя разбиращо глава,и ти благодаря отново!\nРейтинг: 1528 12:43, 22 мар 16 Неутрално\nДано специалните служби си извлекат съответните поуки и станат по-ефективни. Тази война без фронт ще бъде особено трудна.\nРейтинг: 229 12:44, 22 мар 16 Неутрално\n— Аз ви обещавам - извика той. - че ако победим, никой няма да ни запомни. Но ако загубим, никой няма да го забрави! — капитан Керът. Т.П.\nРейтинг: 1408 12:44, 22 мар 16 Неутрално\n[quote#17:"Краде ми се мили мой!"]Щото се оказа, че май терористична организация "Алкайда" няма[/quote]\nАма така ли се оказа !!! Не съм знаел !!!\nВикаш такова нещо като ислямски тероризъм няма. Щатите са го измислили !\nИ Мохамед не съществува, и корана, и джихада още от 7-и век, завзел територии до Константинопол на север, на запад цяла Северна Африка и Испания, до Пиренеите и Южна Франция.\nВсе хризитянски земи.\nА второто "издание" на джихада - Османската империя чак до Виена.\nВикаш всичко това ЦРУ и американците са го измислили.\nНашият Тервел при Константинопол и френския Карл Мартел при Поатие, почти до средата на Франция, напразно са се хабили.\nРейтинг: 299 12:46, 22 мар 16 Неутрално\nПоствам един от коментите си под друга статия, в отговор на подобен коментар...\nТова не е четене на менюто в ресторант.\nАко беше толкова лесно всеки би го направил и нямаше да има нужда от службите.\nТези последните са в положение на догонване, затова рядко могат да надбягат терористите. Правят каквото могат....\nРейтинг: 619 12:47, 22 мар 16 Неутрално\nБлиц?!? Ама ти сериозно ли?\nРейтинг: 609 12:49, 22 мар 16 Гневно\nНАДЯВАМ СЕ, ЕВРОПА НАЙ-ПОСЛЕ РАЗБРА, ЧЕ НАТО Е ВЪВ ВОЙНА С ИСЛЯМСКА ДЪРЖАВА!!!\nЩЕ ПОСЛЕДВА МАСИРАНА ВОЕННА КАМПАНИЯ В СИРИЯ И СЕВЕРЕН ИРАК. ДА ИЗТРЕБИМ ХЛЕБАРКИТЕ ДО КРАК!!!\nИ КОРЕННА ПРОМЯНА В ПОДХОДА КЪМ БЕЖАНЦИ, МИГРАНТИ И КОНТРОЛА ПО ГРАНИЦИТЕ!!!\nРейтинг: 1408 12:49, 22 мар 16 Неутрално\n[quote#27:"Краде ми се мили мой!"]Янко, благодаря ти за ерудирания анализ!\nОт него разбрах, че Путин е виновен,клатя разбиращо глава,и ти благодаря отново! [/quote]\nДа, виновен е !\nБез пет години диващини и изстъпления в Сирия, под негово покровителство и с негово пряко участие, ИДИЛ щеше да бъде това което беше преди пет години - малка, не особенно силна терористична група, действаща предимно с малки акции в Ирак.\nДве на ръка, че бежанския поток щеше да е по-малък.\nРейтинг: 229 12:49, 22 мар 16 Неутрално\nМежду другото,току що нова експлозия!\nИслямски дом на мира!\nРейтинг: 1408 12:51, 22 мар 16 Неутрално\nМоля ти се, вместо да слушаме глупостите ви как САЩ са виновни по-добре да посочим истинските виновници.\nГлупостите как САЩ са виновни за всичко в Българи се слушат 70 години.\nРейтинг: 2072 12:52, 22 мар 16 Любопитно\n[quote#31:"Lumberjack"]Тези последните са в положение на догонване, затова рядко могат да надбягат терористите. [/quote]\nАми за какво са ни тогава? За какво са им тия бюджети, тренировки и какво ли още не, при положение, че групичка изтрескали араби очевидно си прави, каквото си иска?\nРейтинг: 450 12:52, 22 мар 16 Неутрално\n[quote#9:"1_bulgarin"]Нали повечето от бежанците са инженери и лекари.[/quote]\nРейтинг: 229 12:53, 22 мар 16 Любопитно\nОще един път ти благодаря,за ерудираните анализи!\nТи ме накара да видя света,такъв какъвто е!\nКлатя разбиращо глава и ти благодаря,отново и отново.\nРейтинг: 229 12:55, 22 мар 16 Любопитно\nЯнко, правиш издънки!\nСАЩ, ти го спомена!\n12:58, 22 мар 16\nРейтинг: 201 12:59, 22 мар 16 Неутрално\n"а в браузър историята му са били открити гугъл търсения на фрази от типа "как се прави детонатор".\nАха, това го вервам на сто процента ...и никой не е разбрал....айде бе...\nРейтинг: 587 13:01, 22 мар 16 Гневно\nПрилича ми на онова "Полицията откри, че колелата са били откраднати от крадци на велосипеди"...\nМи професионалисти са, да! А вие доколко сте професионалисти, господа полицаи с милиардни бюджети???\nРейтинг: 299 13:03, 22 мар 16 Неутрално\nПравят това което могат. Те винаги са в неизгодна позиция, ограничено време и ресурси. Нормално е да има пропуски.\nДокато без тях = сегашната ситуация х 100.........\nРейтинг: 201 13:05, 22 мар 16 Неутрално\nПрофесионалист, който хвърлил в близкия кош за буклук еднократния телефон, заедно със сим-картата. Бла, бла...\nТрябва му една запалка и три минути, за да види сметката на картата, а телефона да хвърли отделно. И щеха да фанат на дедовия....обаждането.\nДве цели имат\n- да се оправдаят\n- да имат повод да обвинят някого и да го нападнат, ще видим кой ще има частта.\nРейтинг: 284 13:15, 22 мар 16 Весело\nДо коментар [#45] от "moscowagent":\nМиии, значи някой профи е изхвърлил нужните вещи, по които да го разпознаят\nРейтинг: 201 13:29, 22 мар 16 Неутрално\nДо коментар [#46] от "Сорос":\nАха....на туй ми мирише...\nРейтинг: 229 15:43, 22 мар 16 Неутрално\n[quote#24:"medalis"]Париж, Брюксел са само началото!\nИстерията много ще помогне несъмнено.\nА да продължаваме да си говорим за граници и затваряне на невинни бежанци, докато ИДИЛ процъфтява с петролни долари и убива наред мюсюлмани и белгийци и който си реши утре...\nРейтинг: 619 16:14, 22 мар 16 Любопитно\n[quote#45:"moscowagent"]Трябва му една запалка и три минути, за да види сметката на картата, а телефона да хвърли отделно. И щеха да фанат на дедовия....обаждането. [/quote]\nТелефонът си има IMEI и по този номер също може да се проследи. Не случайно се говори за отпадане на сим-картите. Просто телефона се регистрира в съответната мрежа и готово.\nДемек трябва да се палне и телефона!\nРейтинг: 284 16:53, 22 мар 16 Любопитно\nЕто какво се получава след като формата за разпит наречена\n"water boarding" e забранена и непризната за Европа.\nИначе при нея всеки всичко си казва без следи на насилие , кръв и дори сини петна.\nТрумп е предлага да влезе в сила след избирането му отново така най добре се залавят скритите терористи.\nЕвропа го отрича като не човешко но пък човешко ли е да се приближи ислямиста до теб и да се взриви драги европейци?!\n... и последно за тероризъм и участие в такъв защо да няма смъртно наказание ?!\nРейтинг: 838 17:08, 22 мар 16 Неутрално\nпрофесионалисти те. всеки средностатитически човек може да организира подобно нещо - има и достъпни технологии, и ноу-хау. да не кажа и DIY сайтове.\nвъпросът е - защо.\nРейтинг: 838 17:09, 22 мар 16 Неутрално\nДо коментар [#49] от "MyTwoCents":\nкакто се оказа, дори не е нужна комуникация по нета (за разлика от активистите на ал-каида, които общуваха чрез скрит код в порно сайтове). трябват евтини телефони за еднократна употреба, които наистина може да палнеш след обаждане. достъпно решение.\nРейтинг: 4485 18:07, 22 мар 16 Неутрално\nСамо силови решения с възлагане на цялата отговорност на войската и полицията не работят ефективно. Необходимо е заангажиране на цялото общество, включително и законопослушните мюсюлмани, плюс законодателство насочено срещу тероризма и неговата превенция. Иначе ще тичаме след сянката си. САЩ пиха горчивия хап след 9/11 с липсата на комуникация между 57-те федерални служби за сигурност, местните и щатските полицейски системи. Явно на Европа е необходима една обща система от типа на Департамента за Обща Безопасност. Да, доста средства ще отидат в подобно комплексно решение, но явно то се налага от събитията и "борците за тържество на правата вяра" няма да оставят Европа на мира. Засега жертвите на ислямистки атентати са около 300, главно във Франция и Русия, но по логиката на концентрацията на диспората в Европа няма да отнеме много време процесите да станат по-масови, т.е. необходими са решителни действия днес, утре ще е късно.\n18:40, 22 мар 16\nРейтинг: 277 23:13, 22 мар 16 Неутрално\nА, сега понеже пак се случи, ще се оправдават, че терористите били професионалисти. А къде е превенцията?


Управляващите получиха добър урок от вируса | Банкеръ\nБроени дни бяха нужни на премиера Бойко Борисов да измине разстоянието от репликата "Не ме интересува! Беше изчезнал, отнякъде се появи да дава акъл!” до думите: "Благодаря, г-н президент! Благодаря за възможността да обсъдим мерките, които сме взели. За да спестя време и на вас (медиите - бел. авт.). Абсолютно съм солидарен с това, което казва президентът, с неговите изводи и с неговите заключения за единството". Това разстояние не е голямо – един подлез между сградите на „Дондуков” 1 и „Дондуков” 2, но въпреки това Борисов отиде с автомобил до входа на президентството.\nКое накара министър-председателят така рязко да промени обичайното си поведение към държавния глава? Страхът пред настъпващата епидемия? Ръководителят на изпълнителната власт изглежда проумя, че в този случай няма да може да носи отговорността сам. Че има нужда от съюзници, за да успее да се справи правителството с необичайно сложната и опасна ситуация. И че подкрепата на Народното събрание няма да е достатъчна.\nТака Румен Радев и Бойко Борисов се срещнаха очи в очи и седнаха на една маса миналия уикенд. „Моят призив е - единство и солидарност”, обяви президентът след срещата, очевидно преглътнал прескачането му при среднощното обявяване на извънредното положение. По думите му никой не може да спаси себе си, ако не може да разчита на отговорното поведение на другите. "В този кризисен момент е необходима нашата пълна мобилизация, защото справянето с криза от такъв характер иска високото съзнание на всеки един от нас. Строгите мерки ще бъдат от полза, само ако всеки един осъзнае техния смисъл и своето място и участие в борбата с коронавируса", коментира държавният глава. Борисов също направи изявление, изрази съгласие с Радев и обясни, че са се разбрали,\nако имат противоречия, да ги оставят за след кризата.\nПриобщаването не е силната страна на хората, които ни управляват. Но този път хвърлянето на едни милиони от балкона на Министерския съвет няма да свършат работа. И министър-председателят го разбра след денонощни заседания на Националния оперативен щаб, начело с генерал-майор проф. д-р Венцислав Мутафчийски, и министрите от кабинета. Безметежното време на кротко усвояване на евросредства просто свърши. Сега се налага не на шега да се хвърлят много ресурси, за да се предотврати разрастването на епидемията. И не само това. Необходимо е да се положат усилия малкият и среден бизнес да не рухнат, икономиката да не се счупи, според израза на самия премиер. И ето тук се включи президентът, провеждайки срещи с работодатели, синдикати и всички засегнати от строгите ограничителни мерки на кабинета, за да се изработят планове за действие по време на и след карантината. В тази ситуация няма как да се действа от ден за ден.\nЗа първи път в десетгодишното управление на Бойко Борисов и ГЕРБ му се налага да мисли стратегически, дългосрочно, в перспектива. И се оказа, че властта не е съвсем подготвена да посрещне предизвикателството, което ни се стовари. Действията и разпорежданията бяха хаотични и панически, ад хок, променяха се по няколко пъти на ден, без много мисъл как ще се отразят върху гражданите, върху бизнеса, върху социалния живот, върху личния живот на хората, дори върху самото им съществуване. Именно това спомогна до голяма степен за паниката, която обхвана хората и те хукнаха да се презапасяват с хранителни продукти, лекарства и тоалетна хартия.\nПсихологическата устойчивост на обществото в такива кризи е свързана до голяма степен с доверието, а в нашия случай с един много голям дефицит на доверие към институциите. В продължение на много години\nтова доверие беше разрушавано по най-безотговорен начин.\nИ сега хората просто не вярват, съмняват се, подозират, че става дума за неточна, неадекватна или пристрастна информация. Опасяват се, че нещо се крие. Освен това, българинът не се слави с дисциплината си и насреща му наистина трябва да има авторитет, който той уважава, за да се вслуша.\nВсъщност, при създалата се ситуация стана ясно, че липсват способност, капацитет, готовност на държавата и на обществото да реагират при подобна мащабна криза. Видя се и нещо друго – че ръководещите държавата са се самоуспокоявали, че всичко им е във властта, че всичко им е по силите. Но се оказа, че може да възникнат проблеми, при които нещата почти да излязат извън контрол. И от тази гледна точка прескачането на президента при обявяването на извънредното положение беше грешка от страна на Борисов. Президентът се ползва с голямо доверие и популярност в страната и беше редно управляващите да схванат по-рано, че е необходимо да привлекат всички възможни ресурси на авторитет, за да застане властта, да застанат институциите рамо до рамо срещу изпитанието, убеждавайки хората, че заедно можем да се справим.\nправителството беше принудено да преосмисли\nнякои свои порочни навици и практики и да се опита да се държи по друг начин. Сега, макар и със закъснение, се налага да започне да обмисля и приема адекватни мерки, които са в подкрепа на бизнеса и гражданите, за да не се събудим след кризата в още по-тежка ситуация. Някой трябва да спре дивотиите на някои служби и ведомства и да активизира други да си свършат работата, осигурявайки необходимото за борбата с вируса. Само с приказки и забрани няма да стане.\nНе на последно място е необходимо управляващите още сега да си направят необходимите изводи и да си вземат съответните поуки що се отнася до работата на институциите, техните политики, до способностите и възможностите им да действат при непредвидени ситуации.\nсряда, 25. март 2020 - 17:10


Влагата в маските предпазва от по-тежка форма на коронавирус, твърдят експерти\nАвтор: Екип Blagoevgrad24.bg 13:05 / 16.02.2021 Коментари (0) 109\nНосенето на маска намалява риска от тежка форма на COVID-19, защото образувалата се влага ограничава навлизането на вируса в белите дробове, твърдят американски експерти, цитирани от в. "Дейли мейл".\nКондензът при носене на маска овлажнява дихателните пътища и улеснява прочистването на инфектирания мукус. Това предотвратява навлизането на вируса в белите дробове, където може да предизвика големи усложнения и тежка форма на COVID-19, предава БТА.\nСпециалистите от американските Национални здравни институти са тествали четири вида маски, за да проверят колко влага задържат при различна температура. Всички образували конденз, но в различна степен.\nНа стайна температура хирургическите маски увеличават влажността на вдишвания въздух с 38 процента, докато при N 95 и изделията от полиестер и памук водното съдържание се увеличава с до 60 процента.\nИзследването потвърждава, че носенето на маски е много достъпно ефективно средство за предпазване на хората около нас, а и на нас самите от зараза.


Древните пътеки – БГ Методист\nПубликуван на 07/03/2021 48\nБръшлянът пълзеше по стените на къщата и изпълваше малката градинка близо до гаража. Той придаваше характер на къщата и беше като покрив за градината, но знаех, че вече е време да го окастрим. След като си взех инструментите, коленичих в градината и започнах да почиствам някои корени и плевели. Не след дълго се натъкнах на нещо твърдо. Разрових почвата и открих, че е червена тухла. Продължих да ровя и открих още една, и още една, докато не разбрах, че под плевелите има цяла пътека. Чудех се как толкова дълго е стояла там, без да я забележим.\nДокато почиствах тухлите от пръстта, се замислих за Йеремия. Неговият народ се беше отвърнал от Бога и следваше своите си пътища. Затова пророкът го предупреждаваше да спре и да потърси „древните пътеки“, дълбоко скрити под бунта срещу Божия път. Йеремия призоваваше народа към древните пътеки на правда и вярност.\nБожите пътища може да са древни, но имат особен смисъл за нас днес. Тухлите в градината ми напомниха, че съм занемарил тези древни, но вечни пътеки. Взех решение да ги последвам отново, защото знам, че ще ме заведат към вечния живот с Бога.\nМолитва: Святи Душе, призовавай ни отново, когато се отдалечим от Твоите пътища. Помагай ни да крачим във вяра с Тебе. Амин.\nМисъл за деня: Кой път иска Бог да открия днес?\nДейвид Шулц (Илинойс, САЩ)


Мечка атакува въдичар Архив новини ЗооХИТ\nНачало / БЪРЗИ ВРЪЗКИ / Новини / Архив новини / Мечка атакува въдичар\nМечка атакува въдичар\nМоже би привлечена от богатия улов, мечка атакува риболовец,\nизпращайки го в болница с множество контузии, които обаче не били опасни за живота му. Неприятният инцидент се разиграл на езерото Догпаунд, близо до град Кокран, на около 300 км. югозападно от Едмънтън, Канада.\nПострадалият бил отведен до близкия град от местен жител, който в последствие информирал "Бърза помощ". Риболовецът имал сериозни рани по краката и гърба.\nСлужителите от местната агенция по околната среда се опитват да намерят агресивната мечка. Прътът на нещастният въдичар, който бил нагризан при атаката, се изследва за ДНК, което ще бъде сравнено с това на мечките, които горските успеят да засекат.\nВ момента кафявите мечки активно търсят храна, подготвяйки се за периода на зимен сън. Най-вероятната причина за атаката срещу рибаря е бил неговият улов, чиято миризма е предизвикала гладното животно."Р"


Аерофото снимки на курортни комплекси, туристически комплекси, курорти :: снимка : A-1050\nАерофото снимки на курортни комплекси, туристически комплекси, курорти :: снимка : A-1050 : Аерофото снимки на туристически комплекси. Въздушни снимки на курортни комплекси. Снимане от въздуха на курорти. Панорамни снимки от въздуха на курорт, туристически комплекс, курортен комплекс.\nАерофото снимки на курортни комплекси аеро снимки на курорти видео заснеманем курорт\nаерофото снимки от въздуха на курортни комплекси панорамно заснемане курорти :: снимка : A-1050 туристически комплекси\nфото заснемане въздушни снимки на туристически комплекси


Кекс с шоколад и горски плодове - Кулинарна работилница\nДЕСЕРТИ, КЕКСОВЕ И СЛАДКИШИ\t/ 25.09.2020\nЕдин наистина прекрасен кекс с шоколад и горски плодове! Само хапка от него ще направи денят ви топъл, слънчев и зареден с добро настроение! Мека, пристрастяващо сочна текстура с какао, вкусни парченца шоколад и плодови нотки на дъхави къпини и боровинки!\nПриготвяне на кекс с шоколад и горски плодове:\nКекс с шоколад и горски плодове – рецепта\nВсяка рецепта за кекс с шоколад би спечелила на мига и малки, и големи. Няма как да не признаем, че кексът е едно от най-приготвяните печива и много често е част от ежедневното ни меню. Кекс за закуска, кекс за следобедното кафе или просто кекс за десерт! Каквото и да е моментното му предназначение, то носи със себе си неповторимо удоволствие!\nРецепти за кекс не липсват нито в сайтовете за кулинарни изкушения, нито в тематичните печатни издания. А да приготвите кекс е наистина лесно! Други лесни рецепти, освен настоящата, са рецептата за дунапренен кекс с нишесте, както и тази за пухкав кекс с кисело мляко. Опитайте ги на всяка цена!\nРецепта за кекс с шоколад, боровинки и къпини\nСега вижте как да приготвите този невероятен кекс с шоколад, в който шоколадът, къпините и дребните горски боровинки са уникален тандем! Споделете това сладко щастие с любимите ви същества! Вече нямате търпение, нали?\n1/2 ч. ч. боровинки\n1/2 ч. ч. къпини\nРазбийте с миксер яйцата и захарта до получаването на кремообразна маса.\nЕдно след друго добавете олиото и киселото мляко.\nВ купа разбъркайте брашното и бакпулвера. Постепенно започнете добавянето им към другите съставки. Разбийте до хомогенна кексова смес.\nВ съд отделете 1/4 от сместа и прибавете към нея какаото. Разбъркайте много добре, за да не останат никакви бучици.\nПочистете, измийте и отцедете горските плодове.\nНачупете тъмния шоколад на малки парченца. Сложете го в светлата смес и разбъркайте.\nНамаслете добре формата, в която ще печете кекса. Загрейте фурната на 180 градуса.\nИзлейте във формата част от светлата смес. На няколко места сложете от какаовата смес и поръсете щедро с плодовете. Покрийте със светлата кексова смес, отново продължете с какаовата и завършете с още плодове. Това повтаряне се прави три или четири пъти, докато кексовото тесто се изчерпа.\nСложете кекса да се пече в загрятата фурна за около час.\nЩом кексът е готов, оставете да се охлади за минути и внимателно го обърнете в подходяща чиния. Поръсете го с пудра захар и сервирайте! Да ви е сладко!


Хороскоп за 13 февруари - In LIFE\nНа 13 февруари в 00:26 часа българско време Луната в Телец е във фаза Първа четвърт, като от същия час до 11:32 е „без курс“. Това прави първата половина на деня неефективна за нови начинания, важни действия, взимане на решения и подписване на договори. Тези часове са подходящи единствено за рутинните ни ежедневни дейности и за довършване на вече започнати дела.Първата половина на деня е по-неблагоприятна за родените през трета декада на знаците Телец, Лъв, Скорпион и Водолей, а в по-малка степен и за Овен, Близнаци, Везни и Стрелец от трета декада. Не предприемайте рисковани действия и бъдете по-концентрирани в работата си, тъй като ще сме склонни към грешки и обърквания. По-важните дела планирайте за втората половина на деня или за следващ, по-благоприятен ден. Луната в Телец ще има по-положително влияние поне в емоционален аспект за родените през трета декада на знаците Рак, Дева, Козирог и Риби. Но първата половина на деня за всички не е добра по отношение на препоръките за Луната „без курс“. Друго, което е по-специфично за деня, е че Марс е в точен съвпад с Уран, а на 14 февруари около обяд той преминава в знака Телец. А в хороскопа на лунната фаза Първа четвърт има ясни индикации за ново по-съществено застудяване в дните от 12 до Пълнолунието на 19 февруари, като повече облачност, с усилване на вятъра и валежи от дъжд и сняг може да се очаква на 12, 13, 14, 16 и 17 февруари. От 18 февруари, понеделник, можем да очакваме подобрение на времето.\nВ 11:33 часа Луната преминава във въздушния подвижен знак Близнаци. Тя ще ни активира и ще повиши желанието ни за общуване, обмяна на информация, изразяване на мнение и разговори за изясняване на взаимоотношения или конкретни действия. Изпитваме необходимост да придобиваме и нови знания или умения. Мисълта ни е логична, по-лесно усвояваме и по-леко общуваме с хората. Но Луната в Близнаци през втората половина на деня е в дисхармоничен аспект с Меркурий в Риби. Те ще затрудняват контактите, преценките и начина на мислене при някои измежду родените главно през първа декада на знаците Близнаци, Дева, Стрелец и Риби, а в по-малка степен и при Телец, Рак, Скорпион и Козирог от първа декада. Бъдете по-внимателни и концентрирани в преговори, в общуването с хората, при работа с документи и при взимането на решения, за да не допуснете грешки и да не възникват конфликти с околните. При шофиране спазвайте правилата и законите по пътищата, а ако ви предстои дълъг път проверете автомобила и документите си за изправност. Втората половина на деня се очертава по-ползотворна за родените под знаците и най-вече през първа декада на Овен, Лъв, Везни и Водолей. Ще се радвате на добри новини, на положително развитие в делата ви и на разбирателство с хората. Енергията ви е стабилна и имате възможност да постигнете повече резултати от действията си за разлика от другите зодиакални знаци. Добър ден за обучение, договаряния, пътувания, срещи с приятели и роднини.


Годината на дървената овца носи късмет на Водолей, Везни, Овен, Близнаци и Лъв | highviewart.com\nПрез 2015 г. – година на дървената овца, късметът ще се усмихне на пет от знаците на зодиака – Водолей, Везни, Овен, Близнаци и Лъв. На хората, родени под тези знаци, всичко ще им се удава с лекота, а годината ще измине без неуредици и сериозни проблеми.\nСпоред китайския астрологичен календар, 2015-а е Годината на дървената овца и ще настъпи на 4 февруари.\nГодината на дървената овца ще бъде много благодатна за положителни промени, за които сте мечтали от много време. Планетарната подредба дава основание на китайските астролози да смятат, че има реална възможност за осъществяване на промени от положителен характер както в световен план, така и в персонален.\nНапрежението между Плутон и Уран, започнало още през 2012 година, ще бъде облекчено през 2015-а. През първата половина на следващата година ще има хармоничен аспект и между Юпитер и Уран. Това ще даде неочакван ефект върху развитието на интернет технологиите и безжичните връзки. Ще има и напредък в космическите изследвания.